VSA gee miljoene vir ontginning van aardgas in SADie Virginia-gasprojek. (Foto: https://za.usembassy.gov/) Die Amerikaanse regering het Donderdag aangekondig hy het ŉ lening van net meer as R600 miljoen ($40 miljoen) toegestaan aan die energiemaatskappy Renergen om aardgas en helium by Virginia in die Vrystaat te ontgin. Die lening is deur die Amerikaanse staatsagentskap Overseas Private Investment Corporation (Opic) toegestaan. Die finale ooreenkoms is Dinsdag onderteken. Volgens die ooreenkoms sal Opic die kapitaal aan Renergen beskikbaar stel om die eerste fase van die Virginia-gasprojek te bou. Die projek het ten doel om by te dra tot wêreldwye heliumvoorsiening in die lig van voorspelde voorraadtekorte. Behalwe vir die ontwikkeling en kommersialisering van metaan- en heliumvelde sluit die projek ook die konstruksie en bedryf van ŉ gasversamelingspyplynstelsel in asook ŉ nuwe aanleg waar aardgas en helium tot ŉ vloeibare vorm verwerk word. Die Virginia-gasprojek sal Suid-Afrikaners in diens neem ooreenkomstig die Amerikaanse regering se prioriteit om in Suid-Afrika se ekonomiese groei te belê en werkloosheid in die land hok te slaan. Stefano Marani, uitvoerende hoof van Renergen, het oor die ooreenkoms gesê: “Ons is baie trots om saam met Opic as ons finansiële vennote te werk en ons sien uit om saam hierdie projek te ontwikkel terwyl ons bepaal wat die volle omvang van helium is wat geproduseer kan word in ŉ tyd van ernstige voorraadtekort.” Noudat die finale ooreenkoms onderteken is, sal Renergen binne die volgende paar dae die eerste leningsuitbetaling ontvang. Die maatskappy sal dan begin werk om die projekbedrywighede van die grond af te kry.